આ બાબતે માહિતી આપતાં એક રાહદારીએ મિડ-ડે LOCALને કહ્યું હતું કે ‘ફૂટપાથ પર ચાલીએ ત્યારે એક હાથે નાક પર રૂમાલ રાખવો પડે છે અને બીજા હાથે કપડાં ગંદા પાણીમાં ન જાય એની તકેદારી રાખવી પડે છે. એ વખતે ગંદકીથી બચવા તમારે જો ફૂટપાથ છોડીને રોડ પર ચાલવું હોય તો તમારે ટ્રાફિકનું પણ ખાસ ધ્યાન રાખવું પડે. એ ઉપરાંત રોડ પર પ્રસરેલા કચરાથી પણ બચવું પડે. એક પ્રૉબ્લેમમાંથી બચો તો બીજામાં ન અટવાઈ જાઓ એનું ધ્યાન રાખવું પડે છે. રોડ સાંકડો હોવાથી અને રોડ પર બન્ને બાજુએ ગાડીઓ પાર્ક થયેલી હોવાથી હેરાનગતિ વધે છે. આ સમસ્યા દર બીજા દિવસે જોવા મળે છે જ્યારે સુધરાઈ રોડ પરથી કચરો નથી ઉપાડતી. રોડ પર પડેલા ભીના કચરા અને ફૂટપાથ પર ફેલાયેલા ગંદા પાણીથી મચ્છરો પેદા થાય અને એથી જીવલેણ બીમારી ફેલાવાનો ભય પણ રહે છે.’